Indul a Pécs Summer School 2026 program: kilenc nemzetközi nyári egyetem várja a hallgatókat
A Pécsi Tudományegyetem Nemzetközi Igazgatósága idén nyáron kilenc nemzetközi nyári egyetemet indít a Pécs Summer School program keretében, amelyekre 40 különböző országból érkeznek hallgatók. 
Az idei nyári egyetemeken összesen mintegy 250 hallgató vesz részt a világ közel 50 egyeteméről. A résztvevők az Egyesült Államoktól Kolumbián, Mexikón, Jordánián és Ausztrálián át számos európai országból, többek között az Egyesült Királyságból, Németországból, Norvégiából és Olaszországból érkeznek Pécsre.
Az akadémiai programokat a PTE különböző karainak oktatói tartják, míg a szervezési feladatokat a Study Abroad és Nyári Egyetem Iroda látja el.
A júliusban induló programok két- és négyhetes kurzusokat kínálnak változatos témákban. A résztvevők elmélyíthetik tudásukat a hagyományos „európai tanulmányok”, „vezetői készségek” és „nemzetközi emberi jog” területeken, valamint fejleszthetik érveléstechnikájukat a vitaakadémián. Újdonságként idén először valósul meg a „fenntarthatóság és társadalomökológia” témájú nyári egyetem. Az EDUC egyetemi szövetség hallgatói számára immár második alkalommal szervezik meg a kutatásalapú Interkulturális érzékenyítés programot. A nyitott nyári egyetemek mellett négy amerikai partneregyetem hallgatói is érkeznek, akiket saját oktatóik kísérnek, és akik szintén bekapcsolódnak az oktatásba.
A programok sorát az immár több éve sikeres, egyhetes online „Debate Academy” zárja, amelyet a Compostela egyetemi szövetség hallgatói számára szervez a PTE.
A kurzusokon nemcsak külföldi partneregyetemek hallgatói, hanem a Pécsi Tudományegyetem diákjai is részt vesznek. Az oktatói csapat is nemzetközi: a PTE oktatói mellett a University of Cagliari EDUC partneregyetem, valamint holland és horvát egyetemek oktatói is tartanak órákat. A program sikeres elvégzéséért a résztvevők krediteket és mikrotanúsítványt is kapnak.
A tanórákon túl gazdag kulturális programkínálat várja a hallgatókat, amelynek célja, hogy megismerkedjenek Pécs városával, a régióval és a magyar kultúrával, valamint életre szóló élményekkel gazdagodjanak. A programok között interkulturális est, magyar ízek estje, borkóstoló, táncház a Zengő zenekarral és múzeumlátogatás is szerepel. A sportosabb résztvevőket sárkányhajózás, kosárlabdaverseny, jóga, dance aerobic és pilates óra várja. A hallgatók ellátogatnak Villányba, Siklósra és Orfűre is, valamint részt vesznek a Fényfesztivál programjain, és megismerkednek a város gazdag múzeumi kínálatával. A külföldi hallgatókat 25 magyar mentorhallgató segíti tartózkodásuk alatt, támogatva a beilleszkedést és a magyar kultúra megismerését.
A Pécs Summer School program 2016-ban indult azzal a céllal, hogy a Pécsi Tudományegyetemen nyaranta minél több nemzetközi oktatási program valósuljon meg. A nemzetköziesítési stratégia részeként kitűzött „Nyári Trimeszter” koncepció azóta sikeres nemzetközi mobilitási lehetőséggé nőtte ki magát. Számos résztvevő a nyári programok után később hosszabb távú tanulmányokra is visszatér a PTE-re.
A világ hat kontinenséről érkező résztvevőknek köszönhetően Pécs a nyári hónapokban valódi nemzetközi találkozóponttá vált. A növekvő számú program révén a Pécsi Tudományegyetem mára a hazai felsőoktatás egyik meghatározó szereplőjévé vált ezen a területen.
A Pécs Summer School 2026 hivatalos megnyitójára 2026. július 6-án 10:00 órakor kerül sor a Dr. Halasy-Nagy József Aulában, amelyre a szervezők szeretettel várják a sajtó képviselőit.
A Pécs Summer School 2026 Programot megnyitja Prof. Dr. Tarrósy István, a Nemzetközi Igazgatóság igazgatója, Prof. Dr. Mohay Ágoston, az Állam- és Jogtudományi Kar dékánja, valamint a programvezetők, Dr. Szegedi Péter, Borda Viktória és Dr. Pozsgai Gyöngyi, a Nemzetközi Igazgatóság Study Abroad és Nyári Egyetem Iroda vezetője.

